## La Generalitat destaca l’impuls a la mobilitat sostenible amb la instal·lació de 14 punts de recàrrega elèctrica en un pàrquing del parc públic de l’EVha

*** El secretari autonòmic de Vivenda subratlla la col·laboració publicoprivada per a “fer un pas avant a millorar els servicis als ciutadans apostant per la descarbonització i la mobilitat sostenible”
* Sebastián Fernández participa en la inauguració dels punts de recàrrega amb energia 100 % renovable en el pàrquing subterrani de l’avinguda de l’Estació d’Alacant**

El president de l’Entitat Valenciana de Vivenda i Sòl (EVha), Sebastián Fernández, que pertany a la Vicepresidència primera i Conselleria de Servicis Socials, Igualtat i Vivenda, ha destacat l’impuls de la Generalitat amb la mobilitat sostenible durant la seua participació en la inauguració dels nous 14 punts de recàrrega amb energia 100 % renovable en el pàrquing subterrani de l’avinguda de l’Estació, a Alacant, de la qual l’Evha és titular, la qual cosa convertix la instal·lació en el major centre de recàrrega elèctrica de la capital alacantina.

Es tracta d’un pàrquing pertanyent a l’EVha i gestionat pel grup empresarial alacantí Vectalia, que, mitjançant la col·laboració amb Iberdrola I bp, han posat en marxa els 14 punts de recàrrega repartits entre quatre ultraràpids (150 kW), sis ràpids (50 kW) i quatre semirràpids (22 kW). D’esta manera s’oferixen solucions de recàrrega sostenible adaptades a les diferents necessitats dels usuaris, tant particulars com professionals.

Juntament amb el secretari autonòmic de Vivenda i president de l’EVha han participat en l’acte d’inauguració el regidor de Transports de l’Ajuntament d’Alacant, Carlos de Juan; el conseller delegat i president de Vectalia Antonio Arias Paredes; i el director general d’Iberdrola I bp pulse, Pablo Pirles.

Fernández ha destacat que “és realment important la col·laboració publicoprivada que permet que una instal·lació pública com esta, gràcies al compromís d’Iberdrola I bp i Vectalia permeta millorar els servicis als ciutadans apostant per la descarbonització i la mobilitat sostenible”.

Fecha: 01/12/2025